|  |
| --- |
| **Referat**  |
| **Møde** | Sundhedsdirektørernes Forretningsudvalg |
| **Tid** | Onsdag den 17. september 2025 kl. 11.30-13.00 |
| **Sted** | TEAMS |
| **Deltagere** | Anne Krøjer, BenteGraversen, Randi Sveistrup, Anne Christmann Ramsgaard, Bibi Bording Pedersen, Haukur S. Thorsteinsson, Peter Hvid Paulsen, Thomas Gajhede Haugaard. |
| **Gæster** | Mikkel Grimmeshave og Lone Iversen |
| **Afbud** |  |

# **Drøftelse af KL’s sundhedskoordinationsforum i Nordjylland**

KL har besluttet at oprette et kommunalt politisk Sundhedskoordinationsforum (SKF) i hver af de fire regioner. KL sendte den 26. august 2025 kommissorium for sundhedskoordinationsfora til sundhedsdirektørkredsen (kommissoriet er vedlagt som bilag).

Bibi Bording Pedersen er pr. 1. august 2025 ansat som sekretariat for det nordjyske Sundhedskoordinationsforum. Bibi deltager på mødet sammen med Haukur Thorsteinsson fra KKR-sekretariatet til en dialog om Sundhedskoordinationsforum og samarbejdet med sekretariatet om dette.

Drøftelsen af det nordjyske sundhedskoordinationsforum kan bl.a. bruges til at give input til Anne Krøjer og Anne Ramsgaard, som den 10. oktober skal mødes med KL-direktør Christian Harsløf, direktørrepræsentanter fra de andre regioner samt SKF-konsulenter som led i opstarten af de kommunale sundhedskoordinationsfora.

Det kan supplerende bemærkes, at Sundhedskoordinationsforaene også vil blive drøftet landsdækkende i KL’s Sundhedsstrategiske Gruppe den 17. september 2025.

Det kan derudover bemærkes, at Kontaktudvalget forventer at genetablere et forum i stil med Kontaktudvalget i den kommende valgperiode. Dette forum med deltagelse af borgmestre og regionsrådsformand skal bl.a. kunne behandle sundhedsrelaterede emner. Der er ikke for nuværende taget stilling til hvordan relationen og arbejdsdelingen mellem et kommende Kontaktudvalg og øvrige fora, herunder sundhedsråd og Sundhedskoordinationsforum, skal være.

## **Indstilling:**

Det indstilles at Sundhedsdirektørernes Forretningsudvalg:

* I dialog med SKF- og KKR-sekretariatet drøfter det kommende nordjyske Sundhedskoordinationsforum og samspillet med SKF-sekretariatet
* Afklarer om der er input, der skal bringes videre til mødet den 10. oktober om opstart af de kommunale sundhedskoordinationsfora.

## **Bilag:**

* Kommissorium for sundhedskoordinationsfora

**Referat:**

*Sundhedsdirektørernes Forretningsudvalg bød velkommen til Bibi Bording Pedersen. Haukur orienterede om at det på mødet i KL’s Sundhedsstrategiske gruppe, umiddelbart før FU-mødet, blev tilkendegivet fra KL og Christian Harsløf at koordinering på tværs af sundhedsrådene fremadrettet er afgørende, samt at SKF-konsulenterne er tiltænkt en central rolle her. SKF og KKR ønsker i Nordjylland at bidrage dér, hvor der ses behov for dette, samt at meget afhænger af den governance som regionen spiller ud med. Der er tale om et åbent kommissorie for SKF, hvor forummet kan tilpasses det lokale nordjyske kommuners behov og hvor SKF-konsulenten står til rådighed som ekstra ressource til det tværsektorielle samarbejde. Samtidig vil der være behov for et direktørforum koblet op på SKF, ift. at sikre kvalificering af sager til SKF-møderne.*

*Det blev drøftet, at KDK er ved at se på det fremadrettede set up omkring Kontaktudvalget, og at tiden må vise hvor meget der skal koordineres og samarbejdes omkring sundhedsrådsarbejdet. Det blev aftalt, at Mikkel Grimmeshave og Lone Iversen bringer dette ind i governance drøftelserne, så det beskrives hvordan vi gør fremadrettet. Det blev også forslået at Bibi kan mødes med Mikkel og Lone ift. at drøfte SKF og sammenhængen til den fremtidige governancestruktur.*

# **Sundhedsreformen**

I forbindelse med sundhedsreformen lægges der op til en drøftelse af ny governancestruktur (fælleskommunal og tværsektoriel) samt onboarding af kommende sundhedsrådspolitikkere. Såfremt der er behov for drøftelse af øvrige emner relateret til sundhedsreformen, er der ligeledes mulighed for at tage dette op under punktet.

Governance

På det seneste møde i Sundhedsdirektørernes Forretningsudvalg den 11. august behandlede Sundhedsdirektørernes Forretningsudvalg processen for udvikling af ny fælleskommunal governancestruktur. Forretningsudvalget drøftede bl.a. at ”*den kommende fælleskommunale organisering skal ses i lyset af den tværsektorielle organisering”,* og der var enighed om, *”at den nuværende fælleskommunale struktur fastholdes, indtil den nye tværsektorielle organisering og tilhørende opgaver er kendt (det kan således vise sig relevant at fortsætte ind i 2026 med den nuværende fælleskommunale organisering)”.*

Arbejdsgruppen vedr. udvikling af ny tværsektoriel governancestruktur har haft tre møder (14. august, 5. september og 15. september). På mødet deltager de kommunale repræsentanter i arbejdsgruppen Mikkel Grimmeshave og Lone Iversen. Formålet er, med afsæt i en status på arbejdet med tværsektoriel organisering, at drøfte hvordan den fælleskommunale struktur kan se ud fra den 1. januar 2026. Drøftelsen skal danne grundlag for en behandling af den tværsektorielle og fælleskommunale governancestruktur i sundhedsdirektørkredsen på det kommunale SSF-formøde den 29. september 2025. På SSF-mødet samme dag vil der være et punkt på dagsordenen om status på udarbejdelsen af ny tværsektoriel governancestruktur.

Ift. fælleskommunal organisering er der allerede etableret kommunale direktørfora i hvert af de to sundhedsråd, og på politisk niveau etableres, jf. punkt 1 ovenfor, et Sundhedskoordinationsforum. Som drøftet på seneste møde i Sundhedsdirektørernes Forretningsudvalg kan der være behov for at fastholde den nuværende fælleskommunale organisering ind i 2026. I den forbindelse kan der være behov for at tage stilling til bl.a.:

* Såfremt Sundhedsdirektørernes Forretningsudvalg fortsætter: Hvordan skal sammensætningen af udvalget defineres? For nuværende er repræsentationen givet ud fra de kommunale politikere i Sundhedssamarbejdsudvalget, som nedlægges. En mulighed er, at repræsentationen i Sundhedsdirektørernes Forretningsudvalg spejler de fire politikere som vil udgøre Sundhedskoordinationsforum (dog med opmærksomhed på at der ikke er sikret samme geografiske spredning som de nuværende klynger giver).
* Hvorvidt der fortsat er brug for jævnlige møder i den samlede sundhedsdirektørkreds (for nuværende sker møderne på kvartalsvise SSF-formøder, men det er uafklaret hvorvidt SSF består)
* Hvorvidt der fortsat skal afholdes et årligt kommunalt Sundhedspolitisk Dialogforum

Som bilag er vedlagt oplægget om ny governancestruktur, som blev vist på det kommunale formøde til Strategisk Sundhedsforum den 23. maj 2025.

Onboarding af sundhedsrådspolitikkere

Når de nye sundhedrådspolitikere er på plads efter kommunal- og regionsrådsvalget den 18. november 2025, foreligger et arbejde med at introducere politikerne til arbejdet i sundhedsrådene.

Region Nordjylland har den 4. september udsendt en orientering til Strategisk Sundhedsforum om, at der i 2026 planlægges med månedlige møder i de to nordjyske sundhedsråd og i tillæg hertil månedlige intromøder for hvert af de to sundhedsråd. Derudover planlægges på nationalt niveau med forskellige muligheder for introduktion (webinarer, dataunderstøttelse, inspirationsmateriale, faglige workshops, konference).

Onboarding af sundhedsrådspolitikkerne er også dagsordenssat i de to sundhedsråds kommunale direktørfora henholdsvis den 8. september (Vendsyssel) og 11. september (Limfjorden). Der kan således på mødet, ved behov, samles op på disse drøftelser som input til dialog med Region Nordjylland om den forestående opgave med introduktion til sundhedsrådspolitikkerne. I tillæg hertil ønskes en vurdering af, om der som en del af eventuel fælleskommunal introduktion, ønskes afholdt et Sundhedspolitisk Dialogforum, f.eks. primo 2026.

## **Indstilling:**

Det indstilles at Sundhedsdirektørernes Forretningsudvalg:

* Drøfter den fremadrettede tværsektorielle og fælleskommunale governancestruktur med afsæt i status på udvikling af tværsektoriel governancestruktur
* Afgiver eventuelle input til onboarding af kommende sundhedsrådspolitikkere, og herunder om der som en del af denne opgave skal afholdes et Sundhedspolitisk Dialogforum

## **Bilag:**

* Oplæg om governancestruktur vist på kommunalt formøde til Strategisk Sundhedsforum den 23. maj

**Referat:**

*FU drøftede den fremadrettede tværsektorielle og fælleskommunale governancestruktur med afsæt i status på udvikling af tværsektoriel governancestruktur.*

 *Der blev orienteret fra arbejdsgruppen omkring tværsektoriel governance, herunder*

* *Forslag om at der for hvert sundhedsråd etableres et direktørforum med repræsentanter fra kommuner, hospitalsdirektør, og regional direktør med det opdrag at forberede forretninger i sundhedsrådet samt at have en forankring af det strategiske samarbejde på tværs af sektorer.*
* *Forslag om at de tværsektorielle direktørfora starter op i december 2025*
* *at der skal findes en løsning på involvering af socialområdet og børne/unge området, hvilket kan pege mod at der skal sikres permanent eller ad hoc repræsentation.*
* *at kommunalt forslag om at videreføre FFU og SSF i 2026 er modtaget positivt ved Region Nordjylland dog alene ift. at sikre at Sundhedsaftalen forsat har et ophæng.*
* *at regionen ikke umiddelbart ser et behov for at drøfte med SKF politikere*
* *at medtænkning af driftssamarbejdet og involvering af almen praksis udestår, men behandles senere i arbejdsgruppen.*

*Derudover blev det nævnte at arbejdsgruppen også forholder sig til det nordjyske eSundhedsvæsen og KLUerne i det videre arbejde.*

*Det blev bemærket, at de opstartende møder i regi af de to tværsektorielle direktørfora omkring sundhedsrådene med fordel kunne afholdes som en halv eller hel temadag i december.*

*Afslutningsvist blev det aftalt, at der, som forslået på møde i KL’s Sundhedsstrategiske gruppe, samles op på og udveksles oplæg mv. på tværs af kommunerne i de andre regioner. Sekretariaterne sikrer tilbagemelding til KKR og videre til KL.*

*FU drøftede input til onboarding proces af kommende sundhedsrådspolitikkere, og samt om der som en del af heraf skal afholdes et Sundhedspolitisk Dialogforum.*

*FU drøftede behov og form for onboarding af nye politikere i sundhedsrådene med bemærkninger om,*

* *at der pågår planlægning af onboarding på såvel nationalt som regionalt niveau.*
* *at det er vigtigt for de kommunale politikerne i sundhedsrådene at skabe netværk og få en grundig introduktion til det tværsektorielle samarbejde – både på tværs af sundhedsråd og på tværs af sundhedsråd og Regionsråd.*
* *at det er vigtigt at klæde det politiske niveau på til at man repræsenterer et sundhedsrådsområde og ikke alene egen kommune. Sundhedsrådene er stående regionale udvalg, hvilket fordrer en særlig indføring i en ny form og model for repræsentation i en særlig konstruktion.*
* *at det kan overvejes at afholde Sundhedspolitisk Dialogforum i fx januar som del af onboarding arbejdet.*
* *at der er behov en dialog med Region Nordjylland om planlægningen af onboarding af sundhedsrådspolitikkerne. Sekretariatet sikrer at dette sættes på dagsorden til næste FFU-møde.*

**Opfølgning på møder**

Sundhedsdirektørernes Forretningsudvalg drøfter efter behov relevante møder siden sidst, herunder:

* Fælles Forretningsudvalg den 22. august 2025
* Workshop om Akutsygeplejen og Sundheds- og Omsorgspladser den 1.september 2025 (herunder evt. input til Workshop II der afholdes den 9. oktober)
* KL’s Sundhedsstrategiske gruppe den 17. september 2025
* Møder i Kommunalt Direktørforum Vendsyssel den 14. august og den 8. september 2025
* Møde i Kommunalt Direktørforum Limfjorden den 11. september 2025

## **Indstilling:**

Det indstilles at Sundhedsdirektørernes Forretningsudvalg:

* Drøfter om de nævnte møder giver anledning til opfølgning i regi af Sundhedsdirektørernes Forretningsudvalg.

**Referat:**

***KL’s Sundhedsstrategiske gruppe den 17. september 2025***

*Det blev drøftet at det Nordjyske E-sundhedsvæsen forventeligt skal overdrage en del opgaver til nationalt niveau ifm. sundhedsreformen.*

*I forlængelse af drøftelserne blev den lokale onboarding proces af politikere drøftet, og herunder at der ligger et stort lokalt nordjysk ansvar for at klæde kommunalpolitikerne på til arbejdet. I den forlængelse orienterede sekretariatet om at de kommunale ressourcepersoner giver input til de kommunale behov for onboarding.*

*I forbindelse med de opgaver der flytter, blev det drøftet at hybridmodeller for opgaveleverance mellem kommune og region også med fordel kan have opmærksomhed i det fremadrettede.*

# **Forberedelse af kommende møder**

Sundhedsdirektørernes Forretningsudvalg drøfter efter behov forberedelse af kommende møder:

* Kommunalt formøde til Strategisk Sundhedsforum den 29. september. Foreløbigt forventes dagsordenen at indeholde følgende:
	+ Dialog med UCN om uddannelsesområdet i lyset af reformer
	+ Punkt med deltagelse af Region Nordjyllands Jens Ravnkilde og Anne Mølholm om eventuel udbredelse af forbedringsprojekter fra samarbejde mellem Aalborg Kommune og Region Nordjylland (jf. Sundhedsdirektørernes FU den 7. februar)
	+ Dialog om fælleskommunal governancestruktur gældende fra 1. januar 2026 (opfølgning på drøftelse i Sundhedsdirektørernes FU den 17. september)
	+ Gennemgang af dagsorden til SSF-mødet
* Ordinært møde i Strategisk Sundhedsforum den 29. september: På tidspunktet for mødet vil dagsordenen til Strategisk Sundhedsforum være udsendt – dagsordenen forventes i overskriftsform at indeholde følgende punkter:
	+ Orientering om sundhedsreformen og almen praksis
	+ Orientering og drøftelse om opgaveflytning
	+ Sundhedsreformen – gensidig orientering
	+ Status og drøftelse af tværsektoriel governance
	+ Overlevering til sundhedsråd
	+ Dagsorden til Sundhedssamarbejdsudvalget den 29. oktober
	+ Orientering om kommunikationsplan for Sundhedsjournalen
	+ Godkendelse af revideret samarbejdsaftale om hjælpemidler og behandlingsredskaber
	+ Orientering fra formandskabet for Forretningsudvalg for det nordjyske eSundhedsvæsen
	+ Orientering fra formandskabet for Fælles Forretningsudvalg

## **Indstilling:**

Det indstilles at Sundhedsdirektørernes Forretningsudvalg:

* Afgiver eventuelle bemærkninger til kommende møder

**Referat:**

* *Kommunalt formøde til Strategisk Sundhedsforum den 29. september.*
	+ *Dialog med UCN om uddannelsesområdet i lyset af reformer udgår og sættes på til november*
	+ *Fordelingsnøgle for sygeplejerskestuderende tilføjes*
	+ *Samarbejdsaftale vedr. internationale sygeplejestuderende tilføjes.*

# **Nyt fra SKF/KKR-sekretariatet**

KKR- og SKF-sekretariatet orienterer mundtligt på mødet om eventuelle relevante sager.

## Indstilling:

Det indstilles at Sundhedsdirektørernes Forretningsudvalg:

* Tager orienteringen til efterretning.

**Referat:**

*Haukur orienterede om modtaget ”Udkast til ny styrelsesvedtægt” for Region Nordjylland. Denne rundsendes til Kommunaldirektørkredsen med sundhedsdirektørerne cc.*

# **Eventuelt**

**Referat:**

*Intet til referat*

# **Næste møde**

# Næste møde i Sundhedsdirektørernes Forretningsudvalg er planlagt til fysisk afholdelse den 23. oktober i forlængelse af mødet i Fælles Forretningsudvalg

**Referat**

*Mikkel Grimmeshave deltager i oktober mødet, idet Bente Graversen har afbud.*